În mod tradițional, psihologia a înțeles creativitatea ca având două componente: originalitatea și funcționalitatea. Cu alte cuvinte, cineva poate fi perceput ca fiind creativ dacă oferă ceva ce nu a existat sau nu a fost făcut înainte. În plus, ceea ce oferă persoana trebuie să fie funcțional sau aplicabil, să fie util cuiva într-o oarecare măsură (Kersting, 2003).

*Criterii psihologice de evaluare a creativității*

 După Torrance (1981), cel puțin patru indicatori trebuie luați în considerare când vorbim despre evaluarea creativității:

1. Fluiditatea – numărul total de răspunsuri oferit de o persoană aflată în timpul rezolvării unei sarcini creative (de exemplu, număr de cuvinte, imagini, asocieri etc.);
2. Flexibilitatea – numărul total al claselor de răspuns, indicând capacitatea de restructurare a gândirii;
3. Originalitatea – unicitatea răspunsurilor, răspunsurile neobișnuite, chiar metaforice. Este un indicator care face trimitere la distribuția statistică a răspunsurilor;
4. Elaborarea – saturarea în detalii a răspunsurilor.

Criteriul originalității este însă discutabil. Uneori se face distincția între așa-numitele „little-c” [creativitatea ca indicator al sănătății mentale, incluzând capacitatea de rezolvare a problemelor zilnice sau de adaptare la schimbare] și „big-C” [cu incidență mult mai mica în populație, referindu-se la acele obiecte sau idei creative care vor avea un impact deosebit asupra dezvoltării unui domeniu sau al vieții în general] (Kersting, 2003). O altă distincție se face între creativitatea artiștilor și a cercetătorilor din științele exacte. Se bănuiește că pe de o parte e posibil ca diferențe de personalitate între cele două categorii să conducă la rezultate diferite, dar și că tipul mediului în care se activează are un cuvânt de spus. De exemplu, mediul din științele exacte este mult mai restrictiv, pe când în cazul artiștilor acesta este mai haotic, conducând chiar la procente mai ridicate ale tulburărilor mintale (Bailey, 2003).

*Creativitate și sănătate mintală*

 La nivelul simțului comun este destul de întâlnită ideea că artiștii creativi (și de ce nu, chiar și savanții din științele exacte) au probleme de sănătate mentală. Investigarea persoanelor cărora li s-au acordat diverse distincții (premiul Nobel, Pulitzer etc.) a arătat însă că bolile mintale precum anxietatea sau depresia deteriorează proceselor cognitive și emoționale implicate în actul creației, persoanele fiind mai creative când primeau tratament pentru boala lor mintală (Bailey, 2003).

*Creativitate și inteligență*

 Un studiu longitudinal realizat de Terman în anii 1920 asupra copiilor, vizând identificarea relației dintre inteligență și creativitate, a identificat faptul că nu toți copiii inteligenți și-au dezvoltat și abilități creative (apud Kersting, 2003). Un prag minim al inteligenței permite abordarea creativă a unui domeniu, dar o inteligență mai ridicată (chiar și mult peste acest prag) nu asigură neapărat și creativitatea, fiind nevoie de alte structuri care să fie implicate în producția creativă.

<https://www.youtube.com/watch?v=gyM6rx69iqg>

<https://www.ted.com/talks/elizabeth_gilbert_on_genius>

**Bibliografie**

Bailey, D.S. (2003). The 'Sylvia Plath' effect. *Monitor on Psychology*, *34*(10), 42.

Kersting, K. (2003). What exactly is creativity? *Monitor on Psychology*, *34*(10), 40.

Torrance, E. P. (1981). Empirical validation of criterionreferenced indicators of creative ability through a longitudinal study. *Creative Child and Adult Quarterly*, *6*, 136-140.